Predkladacia správa

	
Ministerstvo hospodárstva Slovenskej republiky vypracovalo podľa Plánu legislatívnych úloh na rok 2002 a uznesenia vlády Slovenskej republiky č. 1154 z 12. decembra 2001 návrh nariadenia vlády Slovenskej republiky o dostupnosti spotrebiteľských informácií o spotrebe paliva a emisiách CO_2 pri obchodovaní s novými osobnými automobilmi.

Návrh nariadenia vlády SR bol predložený na medzirezortné pripomienkové konanie, v rámci ktorého Ministerstvo hospodárstva SR dostalo pripomienky zásadného charakteru. Pripomienky sa týkali najmä definícií obsiahnutých v návrhu nariadenia vlády SR, ktoré sú v rozpore so súčasnou platnou právnou úpravou. Konkrétne sú v rozpore so zákonom č. 315/1996 Z. z. o premávke na pozemných komunikáciách a vyhláškou č. 116/1997 Z. z. o podmienkach premávky vozidiel na pozemných komunikáciách, ktoré sa budú novelizovať v roku 2003 a budú tak implementovať európsku legislatívu v tejto oblasti.

Ministerstvo hospodárstva SR navrhuje vzhľadom na vyššie uvedené skutočnosti zrušiť úlohu č. 1 na mesiac máj 2002 z Plánu legislatívnych úloh vlády SR na rok 2002 a úlohu B.66 z uznesenia vlády SR č. 1154 z 12. decembra 2001. Tento návrh podporili na rozporovom konaní dňa 15. 5. 2002 Ministerstvo dopravy, pôšt a telekomunikácií SR a Združenie automobilového priemyslu SR, ako aj riaditeľ Kancelárie podpredsedu vlády SR pre legislatívu.